এই যে দুটি জগৎ, একটি গ্রামের অপরটি ঢাকার, তারা পরস্পর থেকে বহু দূরে অবস্থিত। সে সময়ে ঢাকা মফস্বল বৈ নয়, তবু সেটি রাজধানী। গ্রাম থেকে বিচ্ছিন্ন। গ্রামে যাতায়াত-ব্যবস্থার অপ্রতুলতা আছে, রয়েছে বহুযুগের ভুতুড়ে অবজ্ঞা ও অবহেলা। শ্রীপুরের সঙ্গে ঢাকার রেল যোগাযোগ আছে, কিন্তু তার বাইরে সবটাই অন্ধকার। এলাকার গুরুত্বপূর্ণ প্রতিষ্ঠান হচ্ছে ফরেস্ট রেঞ্জারের অফিস, থানা, পোস্ট অফিস, রেল স্টেশন, স্যানিটারি অফিসারের দপ্তর ইত্যাদি। দেখা যাচ্ছে স্যানিটারি ইনসপেক্টর একজন বেশ গুরুত্বপূর্ণ ব্যক্তি। কারও সঙ্গে বসে যে আলাপ আলোচনা করবেন, এমন জায়গা নেই। স্টেশন, পথের ধার, চায়ের দোকান, এমনকি ব্যবসায়ীর গুদামঘরকেও ব্যবহার করতে হয়। আছে দুর্নীতি, চুরি, ডাকাতির সমস্যা। তাজউদ্দীন উদ্যোগী হয়ে একটি ক্লাব গঠন করেছেন; সেখানে বসে অন্তত দাবা খেলা চলে। চলাফেরা পায়ে হেঁটে, নৌকায় কিংবা সাইকেলে। তাজউদ্দীন এই জগতকে অবজ্ঞা করেন না, একে ভালোবাসেন এবং বদলাতে চান। শিক্ষার কথা ভাবেন, অভিন্ন রীতির শিক্ষা চান, কিন্তু শিক্ষাই যে যথেষ্ট হবে না, তা পরিষ্কারভাবে জানেন। জানেন বলেই তিনি রাজনীতিতে ঝুঁকেছেন।